Broj: 711-I-1086-P-72/21-05-8

Zagreb, 31. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukobu interesa podnesene protiv dužnosnika Zvonka Jutriše, općinskog načelnika Općine Hum na Sutli,** na 129. sjednici, održanoj 31. svibnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Zvonka Jutriše, općinskog načelnika Općine Hum na Sutli,** **povodom navoda iz podnesene prijave o provođenju postupka formiranja nove katastarske čestice pokrenutom od strane osobe koja je predmetnu nekretninu kupila od Općine Hum na Sutli te povodom zapošljavanja kćeri navedene osobe u Općini Hum na Sutli, neće se pokrenuti, s obzirom da navedene okolnosti ne upućuju na moguću povrede odredbi ZSSI-a počinjenu od strane dužnosnika Zvonka Jutriše.**

Obrazloženje

Protiv dužnosnika Zvonka Jutriše, općinskog načelnika Općine Hum na Sutli, podnesena je dana 24. siječnja 2021.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1178-P-72/21-01-5 te je povodom iste otvoren predmet broj: P-72/21.

U predmetnoj prijavi se u bitnome navodi da su dvije fizičke osobe kupile susjedne nekretnine (kuće) od Općine Hum na Sutli te da je jedna od njih u 2013.g. pokrenula sudski proces formiranja nove katastarske čestice koji je pravomoćno okončan 2019.g. Kao glavni svjedoci bile su pozvane bivša i sadašnja pročelnica Općine Hum na Sutli te je temeljem svjedočenja pročelnice, tužiteljce i njenog supruga koja su bila lažna, formirana nova katastarska čestica oko koje je vlasnica podigla ogradu i te zatvorila put prema kući na susjednoj nekretnini, a koji postoji još od prije 1968.g. O svemu navedenom nitko od sudionika, a primarno Općina Hum na Suli i njen zakonski zastupnik, dužnosnik Zvonko Jutriša nije obavijestio vlasnicu do čije nekretnine je zatvoren put, a koja je kupila navedenu nekretninu od Općine. U prijavi se nadalje navodi da je parcelacijski elaborat radilo trgovačko društvo TRI-TOM d.o.o. iz Zagreba te je na isti suglasnost dala Općina Hum na Sutli, odnosno dužnosnik Zvonko Jutriša kao općinski načelnik. Nakon završetka navedenog sudskog procesa u dužnsnik Zvonko Jutriša u Općini Hum na Sutli zaposlio je kćer vlasnice nekretnine koja je vodila sudski postupak formiranja nove katastarske čestice.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisnao je da se podnositelju prijave jamči anonimnost.

Člankom 3. stavkom 1. podstavkom 39. je propisano da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Zvonko Jutriša obnaša dužnost općinskog načelnika Općine Hum na Sutli, a istu dužnost obnašao je i u prethodna dva mandata te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

S obzirom da se u zaprimljenoj prijavi ne navode okolnosti koje bi upućivale na interesnu povezanost dužnosnika Zvonka Jutriše i fizičke osobe koja je kupila nekretninu od Općine Hum na Sutli, a povodom kojih bi dužnosnik eventualno pogodovao kćeri navedene osobe prilikom zapošljavanja u Općini, podnositelj prijave je pozvan nadopuniti prijavu mogućim saznanjima koja upućuju na odnos povezanosti između dužnosnika Zvoka Jutriše i osobe koja je kupila nekretninu od Općine Hum na Sutli, odnosno njene kćeri.

Podnositeljica prijave dostavila je dana 10. svibnja 2021.g. putem elektroničke pošte nadopunu prijave u kojoj se navodi da se dokazi o interesnoj povezanosti nalaze u zapisniku Policijske uprave Pregrada i u parcelacijskom elaboratu trgovačkog društva TRI-TOM d.o.o.. naručenom od strane OŠ Viktora Kovačića, međutim do navedenih dokumenata podnositeljica prijave ne može doći.

Povjerenstvo obrazlaže da sklapanje kupoprodajnog ugovora kao dvostranoobveznog ugovora između određene fizičke osobe kao kupca i jedinice lokalne samouprave kao prodavatelja samo po sebi i bez dodatnih okolnosti ne dovodi do nastanka odnosa interesne povezanosti u smislu članka 4. stavka 5. ZSSI-a između te fizičke osobe i općinskog načelnika kao zakonskog zastupnika jedinice lokalne samouprave, u konkretnom slučaju Općine Hum na Sutli.

Također, Povjerenstvo nije nadležno ispitivati zakonitosti sudskih postupaka, pa tako ni postupka formiranja nove katastarske čestice, već je navedeno u nadležnosti viših sudova koji postupaju povodom redovnih ili izvanrednih pravnih lijekova podnesenih od strane zakonom ovlaštenih osoba.

Nadalje, člankom 3. stavcima 1. i 2. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokrug rada te nadležnost Povjerenstva za odlučivanje o sukobu interesa. Pročelnici upravnih odjela u jedinicama lokalne samouprave nisu dužnosnici u smislu ZSSI-a, niti se na njih odnose odredbe navedenog Zakona te stoga Povjerenstvo nije nadležno ispitivati navode iz prijave koji se odnose na svjedočenje pročelnice upravnog odjela Općine Hum na Sutli.

S obzirom da se u prijavi ne navode okolnosti koje bi ukazivale na interesnu povezanost dužnosnika Zvonka Jutriše s osobom kojoj je Općina Hum na Sutli prodala kuću, niti sa kćerkom iste osobe, Povjerenstvo nije steklo saznanja koja bi upućivala da je dužnosnik svojim postupanjem pogodovao nekom svom privatnom interesu ili privatnom interesu povezane osobe te time počinio povredu neke od odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zvonko Jutriša, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana